b'\n_START_ARTICLE_\nAnsambel Ota Roma\n_START_SECTION_\nZasedba\n_START_PARAGRAPH_\nUstanovno zasedbo so sestavljali harmonikar Oto Rom, klarinetist Ivan Kopriva, trobentar Franc Gmajner, bobnar Mirko Kelner in kitarist Stanko Kotnik. Pozneje so pet let igrali v sestavu Oto Rom, Vinko Uplaznik, Darko Mastnak, Pavle Knez in Tone Uplaznik. Po vrnitvi prvih \xc4\x8dlanov z voja\xc5\xa1\xc4\x8dine so spet nastopali v stari sestavi in tako posneli prvo malo plo\xc5\xa1\xc4\x8do._NEWLINE_V ansamblu se je v \xc4\x8dasu delovanja zvrstilo ve\xc4\x8d pevk in pevcev. To so bili: Zlata Kozmus, Rafko \xc4\x8cede, Jo\xc5\xbeica Horvat, Cilka Babi\xc4\x8d, Stanka Noner, Sanda \xc5\xa0tirn in Marinka Degen. Sodelovali so tudi z mo\xc5\xa1kim kvartetom Noner iz Frankolovega.\n_START_SECTION_\nDelovanje\n_START_PARAGRAPH_\nAnsambel Ota Roma je bil ustanovljen leta 1954, ko se je Oto Rom vrnil z voja\xc5\xa1\xc4\x8dine. Takrat je ustanovil svoj kvintet, ki je veliko igral po veselicah in kulturnih prireditvah predvsem po Savinjski dolini. Zaradi priljubljenosti so jih kmalu povabili na gostovanja v Avstrijo in Nem\xc4\x8dijo. \xc5\xa0ele leta 1965 so se prvi\xc4\x8d pojavili v javnih ob\xc4\x8dilih._NEWLINE_Dvakrat so nastopili na ptujskem festivalu, in sicer na prvih dveh izvedbah v letih 1969 in 1970. Na drugem so skupaj z drugimi ansambli posneli plo\xc5\xa1\xc4\x8do v \xc5\xbeivo za zagreb\xc5\xa1ki Jugoton. Prva skladba Ve\xc4\x8dna pomlad je bila zelo uspe\xc5\xa1na. Sicer so \xc5\xbee pred tem, med letoma 1964 in 1966 posneli nekaj skladb za Radio Celje in Radio \xc5\xa0marje pri Jel\xc5\xa1ah. Prvo plo\xc5\xa1\xc4\x8do Ob potoku so posneli leta 1968, drugo, Pod slapom Rinke, pa leto kasneje. Na tej so skladbe, posnete z dvema harmonikama, ki sta ju odigrala Oto Rom in Marjan Kozmus._NEWLINE_Oto Rom je za ansambel napisal okoli sto skladb, pri dvajsetih je dodal tudi besedilo.'